**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 05.05. - 09.05.2025 г.**

**7 МАЙ 2025 г.**

**Наказателно дело от общ характер №106/2024 година – 11:00 часа**

На 07.05.2025 година, състав на Плевенски окръжен съд ще разгледа наказателно дело №106/2024 година, образувано на основание обвинителен акт на Окръжна прокуратура Плевен, срещу четирима подсъдими с инициали **Ч.С.Ч., И.Т.Х, М.Д.А.** и **Р.О.М.**. На четиримата са повдигнати различни обвинения.

**Ч.С.Ч.** и **И.Т.Х.** са обвинени в това, че на 19 юли 2018 година, в град Тръстеник, обл.Плевен, в качеството им на длъжностни лица, съответно младши автоконтрольор и старши полицай, в съучастие помежду си и с подсъдимия **М.Д.А.**, не са изпълнили служебните си задължения при установяване на нарушение. Нарушението е извършено от подсъдимия **Р.О.М.**, който управлявал товарен автомобил без съответното свидетелство, в едногодишния срок от наказанието му за същото деяние, за което е предвидена санкция прекратяване на регистрацията на пътното превозно средство и отнемане на регистрационните му табели, което двамата обвиняеми не направили, като така спомогнали и **Р.О.М.** да избегне наказателно преследване за извършеното от него. Освен това, съставили акт за установяване на административно нарушение с невярно съдържание, като вписали, че друг е управлявал товарния автомобил, а не фактически установения при проверката водач **Р.О.М.**

На подсъдимия **М.Д.А.** са повдигнати обвинения във връзка с това, че като подбудител и помагач склонил обвиняемите **Ч.С.Ч.** и **И.Т.Х.** да извършат гореописаните престъпления, с цел да набави за себе си облага - да продължи да използва товарния автомобил в осъществяваната от него търговска дейност.

На четвъртия подсъдим с инициали **Р.О.М.** е повдигнато едно обвинение за управление на моторно превозно средство без да е правоспособен водач, в едногодишния срок от наказанието му за такова деяние.

**8 МАЙ 2025 г.**

**Наказателно дело от общ характер №283/2025 година – 9:30 часа**

На 08.05.2025 година, е насрочено съдебно заседание по наказателно дело №283/2025 година, образувано срещу **Г.И.Я.** от град Плевен, обвинен в това, че

На 3 февруари 2025 година, в село Комарево, направил опит да даде подкуп на полицейски орган, за да не му състави фиш за глоба за установено нарушение – управление на лек автомобил, без включени светлини.

Сумата от 15 лева била сложена в талона на колата, който бил нужен за съставяне на фиша. Полицейският служител уведомил колегата си за банкнотите, а след това и Оперативната дежурна част.

Подсъдимият е с чисто съдебно минало и добри характеристични данни.

Съдебното заседание е насрочено като разпоредително.

**9 МАЙ 2025 г.**

**Наказателно дело от общ характер №974/2023 година – 9:00 часа**

На 09.05.2025 година, е насрочено поредното съдебно заседание по наказателно дело №974/2023 година, образувано срещу четирима обвиняеми, трима от град Плевен и един от село Биволаре, с инициали **В.К.С., Д.А.И., А.Р.С.** и **С.К.С.**, обвинени в това, че

На 25.12.2022 година в село Биволаре, обл.Плевен, умишлено умъртвили **М.Н.М.** на 49 години от същото село, по хулигански подбуди, с особена жестокост.

Смъртта е настъпила вследствие нанесени от четиримата множество удари със значителна сила и интензитет, в областта на главата и по цялото тяло на жертвата, с брадва и дървен кол.

**Наказателно дело от общ характер №580/2024 година – 10:00 часа**

На 09.05.2025 година, е насрочено съдебно заседание по наказателно дело №580/2024 година, образувано срещу **Ц.М.Т.** от град Плевен, инспектор към Районна служба „Пожарна безопасност и защита на населението“ град Плевен, обвинен в това, че

През ноември 2020 година поискал дар в качеството си на длъжностно лице, за да не извърши действие по служба. Задълженията му са били свързани с контрол на спазване правилата и нормите за пожарна безопасност при строителство на жилищна сграда в град Плевен.

**Наказателно дело от общ характер №320/2023 година – 10:30 часа**

На 09.05.2025 година, ще се проведе съдебно заседание по наказателно дело №320/2023 година, образувано срещу четирима подсъдими с инициали **Д.Д.А., А.Х.М., Н.Л.С.** и **М.И.Я**.

Четиримата са с повдигнати обвинения за това, че са участвали в организирана престъпна група, с цел извършване на престъпления в страната, като групата е въоръжена и е създадена с користна цел - получаване на доходи от престъпна дейност и извършване на престъпления по чл.198 и чл.199 от НК (грабежи).

**Връзки с обществеността 2 май 2025 г.**

**e-mail:** **os\_press@abv.bg**